钦定古今图书集成/明伦汇编/官常典/第577卷 > 王来
## 钦定古今图书集成/明伦汇编/官常典/第577卷 > 王来

按《明外史》本传：“来，字原之，慈谿人。宣德二年，以会试
乙榜，授新建教谕。宁王府祭祀，率以书生充乐舞，来
请易以道士，诸王府设乐舞生自此始。用荐擢御史，
巡按苏、松、常、镇四府。敕偕巡抚周忱考察属吏，中有
请自上裁语，来曰：‘贼民者，去之恐不速，待请后行，民
困多矣’。帝为改敕与之。巨珰以太后命使江南，横甚”，
来数抑之，还愬于朝。帝问都御史顾佐：“巡按谁也？”佐
以来对。帝叹息，称其贤，曰：“识之。”及报命，奖谕备至。英
宗即位，诏罢四方坑冶，而御史莫敏等三人督云南
银课，还京缓来劾之，皆下狱。再以荐擢山西左参政。
言流民所在成家，其招回者，每失产复逃去。请随在
附籍便。又言武臣子弟宜入京学读书。帝皆从之。来。
居官廉，练达政事。然疾恶过甚，伤刻急。杖死县令十
人。为巡按御史曹泰所劾，当徒。遇赦，以原官调广东。
自此折节为和平，而政事亦修举。迁河南左布政使。
黄河溢且啮汴城，筑堤捍之。十四年改左副都御史，
巡抚河南及湖广、襄阳诸府。也先逼京师，督兵勤王。
渡河闻寇退，引还。景泰元年，贵州苗韦同烈作乱，僭
称王，势张甚。进来右都御史，代侯琎总督军务。会保
定伯梁宝、都督毛胜、方瑛讨之。至靖州，贼掠长沙、宝
庆、武冈。来等分道邀击，俘斩三千馀人。馀贼遁去。已，
复出掠，来等连战皆捷。同烈以众数万据兴隆，复劫
平越、清平诸卫。来与方瑛击败之。贼退据香炉山，陡
绝。遣胜、瑛与都督陈友三道进，而来与宝大军继之。
先后破三百馀寨，斩首三千四百有奇。贼势孤，遂会
师香炉山下，发炮轰崖石，呼声动地。贼窘惧，缚同烈
并贼将五十八人降，馀悉解散。遂移军清平，且檄四
川兵共剿都匀、草塘诸贼，皆具牛酒迎降。奏“贼平，乞
班师”，诏留来、宝镇抚，寻命来兼巡抚贵州。广通王徽
煠谋反，遣家奴入苗中，封其酋杨文伯等三人为侯，
使攻武冈、靖州。来等连战破贼，奴悉遁走。三年十月
召还，加兼大理寺卿。宝诉来功大赏薄，乞加旌异，为
都给事中苏霖所驳，乃止。来等还，在道，贵州苗复反。
敕回师讨之。明年，事平，召为南京工部尚书。陈时政
十二事。英宗复辟，六尚书悉罢来归，卒于家。